b"\n_START_ARTICLE_\nGeorge Bentham\n_START_SECTION_\nBiografia\n_START_PARAGRAPH_\nBentham nasqu\xc3\xa9 a Stoke (Plymouth), el 22 de setembre de 1800. El seu pare, Sir Samuel Bentham, era un arquitecte naval, va ser l'\xc3\xbanic germ\xc3\xa0 de Jeremy Bentham que va arribar a l'edat adulta. George Bentham va ser autodidacta. Aviat va aprendre a parlar franc\xc3\xa8s, alemany i rus i despr\xc3\xa9s va aprendre suec. A  Montauban va aprendre l'hebreu i matem\xc3\xa0tiques en una escola de teologia protestant. Finalment amb la seva fam\xc3\xadlia s'establ\xc3\xad a Montpellier ._NEWLINE_George Bentham quan estudiava a Angulema va accedir a una c\xc3\xb2pia de la Flore fran\xc3\xa7aise d'A. P. de Candolle i es va interessar per les taules anal\xc3\xadtiques per identificar les plantes. El 1833 es va casar amb Sarah Jones (1798\xe2\x80\x931881), filla de Sir Harford Jones Brydges._NEWLINE_Bentham, fins a un cert moment, s'adher\xc3\xad al dogma de la const\xc3\xa0ncia de les esp\xc3\xa8cies per\xc3\xb2 l'any 1874 adopt\xc3\xa0 les idees de Darwin cosa que implic\xc3\xa0 un canvi en la manera d'enfocar la taxonomia.\n_START_SECTION_\nObres\n_START_PARAGRAPH_\nLa primera obra publicada de Bentham va ser Catalogue des plantes indig\xc3\xa8nes des Pyr\xc3\xa9n\xc3\xa9es et du Bas Languedoc (Paris 1826), que era el resultat de l'exploraci\xc3\xb3 dels Pirineus junt amb G. A. Walker Arnott (1799\xe2\x80\x931868). En el camp de la l\xc3\xb2gica va publicar   Outline of a new system of logic, with a critical examination of Dr Whately's Elements of Logic (1827).  _NEWLINE_El 1836 public\xc3\xa0 Labiatarum genera et species i a Viena va editar Commentationes de Leguminosarum generibus. A partir de 1842 es trasllad\xc3\xa0 a Pontrilas a Herefordshire. Despr\xc3\xa9s public\xc3\xa0 Prodromus Systematis Naturalis Regni Vegetabilis amb  4.730 esp\xc3\xa8cies de plantes. _NEWLINE_El 1855 fix\xc3\xa0 la seva resid\xc3\xa8ncia a Londres i treball\xc3\xa0 pels Jardins de Kew fins al final de la seva vida._NEWLINE_El govern brit\xc3\xa0nic organitz\xc3\xa0 una s\xc3\xa8rie de flores en angl\xc3\xa8s dels dominis brit\xc3\xa0nics. Bentham la comen\xc3\xa7\xc3\xa0 amb Flora Hongkongensis el 1861. Va seguir amb la Flora Australiensis en set volums (1863\xe2\x80\x931878). La seva gran obra va ser Genera Plantarum, iniciada el 1862 i acabada el 1883 en col\xc2\xb7laboraci\xc3\xb3 amb Joseph Dalton Hooker. Tanamteix el seu llibre m\xc3\xa9s fam\xc3\xb3s \xc3\xa9s Handbook of the British flora (1858) el qual va ser usat pels estudiants durant un segle.\n_START_SECTION_\nHonors i premis\n_START_PARAGRAPH_\nBentham va rebre la Royal Medal de la Royal Society el 1859 i escollit membre (Fellow) el 1862. Va ser president de la Linnean Society of London de 1861 a 1874. Tamb\xc3\xa9 va ser escollit Foreign Honorary Member of the American Academy of Arts and Sciences el 1866._NEWLINE_Obtingu\xc3\xa9 l'Ordre CMG (Companion of St Michael & St George) el 1878. Altres premis obtinguts inclouen la Clarke Medal de la Royal Society of New South Wales el 1879."